Sekä ajatuspaja Liberan toiminnanjohtaja Heikki Pursiainen, että vihreiden eduskuntaryhmän varapuheenjohtaja Olli-Poika Parviainen arvioivat ensi vuoden budjettia kovin sanoin.

Pursiainen puuttuu erityisesti työllistämiseen.

–Nyt olisi tarvittu näyttäviä toimenpiteitä, jos hallitus olisi edes puoliuskottavasti halunnut teeskennellä ottavansa omat tavoitteensa vakavasti. Näin ei käynyt. Mitään työllisyystoimia ei esitelty. Sen sijaan hallitus kertoi, että työllisyystoimia alkaa valmistella ”kolmikantainen työryhmä”. Suomeksi sanottuna työllistäminen ulkoistetaan työmarkkinajärjestöille. Tai pikemminkin työllistämisessä epäonnistuminen ulkoistetaan niille, hän kirjoittaa blogissaan.

–Jos kolmikantaiset työryhmät olisivat hyviä työllistämään, Suomessa olisi jo nyt maailman korkein työllisyysaste. Kolmikanta ja järjestövalta ovat todellisuudessa työllistämisen keskeisiä esteitä. Tämän pitäisi siis olla se kolmikantainen työryhmä, joka lopettaa kaikki kolmikantaiset työryhmät. En ole toiveikas, Pursiainen jatkaa.

Hänen mukaansa vaikenemalla työllisyystoimista ja asettamalla työryhmän hallitus ”käytännössä myöntää, että sillä ei ole mitään ajatuksia tai keinoja työllisyyden parantamiseksi”.

–Kun työllistämistoimia ei ole, mitä budjetista jää jäljelle? Prosentin kymmenyksissä liikkuva veromuutos, skoottereiden veronkorotus, muutama lisämiljoona ihmisten rahoja maatalouden pohjattomaan kuiluun ja metsäomaisuuden perimiseen liittyvää väsähtänyttä kepuilua. En tiedä, miten ministerit selittävät itselleen yön tunteina sen, että pipertävät tällaisia samaan aikaan, kun maa vajoaa. Tämä hallitus taitaa olla nähty. Mitään merkittäviä uudistuksia tai muutakaan ei varmaankaan saada aikaiseksi tällä hallituskaudella.

Olli-Poika Parviainen puolestaan tiivistää budjetin näin: ”Hallitus pitää kiinni koulutuksen megaleikkauksista, jättää työllisyysasiat puolitiehen ja peruu omia esityksiään. ”

–Työllisyyden osalta kehysriihen esitykset jäivät keskeneräisiksi. Työttömien haastattelut kolmen kuukauden välein eivät vielä luo työpaikkoja. Lex Lindstömiksi kutsuttu esitys yli 60-vuotiaiden pitkäaikaistyöttömien eläkkeelle siirtämiseksi on omalla tavallaan oikeudenmukainen. Esimerkiksi Tampereella vastaavaa on edistetty jo aiemmin. Riskinä esityksessä on se, että osan ”armahtaminen” vaikeuttaisi entisestään muiden eläkeikää lähestyvien työntekijöiden asemaa työmarkkinoilla. Meidän kannattaisi nyt edistää ikääntyvän työvoiman kysyntää esimerkiksi eläkemaksuja porrastamalla siten, että ikääntyvän työntekijän palkkaamiseen syntyisi kannustin, hän kommentoi mielipidekirjoituksessaan Aamulehdessä.

Parviainen ihmettelee myös makeisveron poistamista, jota hän kuvailee ”ehkä erikoisimmaksi” budjettiriihen päätökseksi.

–Sadan miljoonan karkkirahalle löytyisi varmasti parempaakin käyttöä. Makeisvero voitaisiin korvata terveysperustaisella lisätyn sokerin verolla. Rahalle kyllä olisi käyttöä. Tämän on hallituskin tehnyt selväksi.

Aikaisemmin lauantaina budjettia arvosteli myös taloustieteen professori Matti Virén ja kolmikantatyöryhmää ihmetteli kansanedustaja Harri Jaskari.

–Talouspolitiikkaa ei ole se, että muutetaan moottoripyörä- tai makeisveron tasoa. Se on pelkkää politiikkaa – omien tai kuviteltujen äänestäjien kosiskelua. Tai ehkä nyt sen verran voi todeta, että kaikki muutokset merkitsevät lopulta vain sitä, että asuminen ja työssäkäynti kallistuvat. Sitten voi taas ihmetellä, miksi Suomessa kaikki on niin sietämättömän kallista, Virén sanoo.

Lue lisää: Taloustieteen professorilta tyly arvio budjetista: ”Kaikki muutokset merkitsevät vain sitä, että asuminen ja työssäkäynti kallistuvat”

Jaskari puolestaan sanoo miettivänsä, pitäisikö pyrkiä työmarkkinajärjestöjen palvelukseen.

–Silloin voisi kenties vaikuttaa poliittisen päätöksentekoon. Tosiasia on, että ainakin osa hallituspuolueista on kiky-sopimuksen kautta laittanut itsensä sellaiseen liekanaruun, että mitään ei voi tehdä työmarkkinoilla ilman järjestöjen lupaa. Ja järjestöt käyttävät kaiken vallan minkä saavat.

Lue myös: Kokoomuslainen kypsyi kolmikantaan: ”Aloin miettiä, pitäisikö pyrkiä työmarkkinajärjestöjen palvelukseen”